  Виталий Пронин «Вунонтэм полк» ортчоз дышем сямъя — 9-тӥ Мае. Но таяз радэ акция ортчоз онлайн амалэн. Быдӟым оже пыриськем адямиослэсь туспуктэмъёссэс возьматозы нимысьтыз кылдытэм интернет-платформа пыр — кылдоз аспӧртэмлыко виртуальной строй. Кызьы итӥськоно та акцие? Пыроно «Бессмертный полк России» движенилэн сайтаз polkrf.ru адресъя, пусъёно оже пыриськем ӵыжы-выжыдылэсь нимтулзэ, отчы ик пуктоно туспуктэмзэ — озьы со видеорядэ шедёз. «Вунонтэм полк» мытэмын луоз 9-тӥ Мае ДальнийВостокысен, мукетъёсаз улосъёсын со усьтӥськоз 11 часысен. Туспуктэмъёсты возьматон радъяськоз социальной сетьёсын, онлайн-кинотеатръёсын, «Победа» каналын. Ижын соос возьматэмын луозы на бадӟым экранъёс, общественной транспортысь, урамъёсысь светодиод мониторъёс пыр.  